b"\n_START_ARTICLE_\nVolkswagen\n_START_SECTION_\nHistorie\n_START_PARAGRAPH_\nFolkevognsfabrikkerne blev grundlagt i 1930'erne af Hitler under navnet KdF-wagen, som var en del af hans program for Kraft durch Freude. Det var meningen, at forbrugerne op gennem 30'erne skulle spare op til deres egen folkevogn. Bilen blev udviklet af professor Ferdinand Porsche og blev pr\xc3\xa6senteret i 1936. Produktionen kunne dog ikke g\xc3\xa5 i gang, f\xc3\xb8r en helt ny by blev grundlagt: Wolfsburg i Niedersachsen, hvor Volkswagenwerke blev grundlagt i 1938. Det n\xc3\xa5ede de ikke f\xc3\xb8r 2. verdenskrig br\xc3\xb8d ud, hvorfor der aldrig blev leveret nogen KdF-vogne til almenheden. Til geng\xc3\xa6ld byggede man til krigsbrug den s\xc3\xa5kaldte 'K\xc3\xbcbel-Wagen' p\xc3\xa5 den samme bund/chassis. Fabrikkerne blev under krigen udsat for voldsomme bombardementer. Byen fik i \xc3\xb8vrigt navn efter et slot, der l\xc3\xa5 p\xc3\xa5 stedet: Wolfsburg._NEWLINE_Efter krigen blev den britiske major Ivan Hirst sat til at f\xc3\xa5 fabrikken i gang (Wolfsburg l\xc3\xa5 i den britiske zone af Tyskland). Efter at have benyttet faciliteterne til reparation af britiske kampvogne og andre k\xc3\xb8ret\xc3\xb8jer, optog man produktionen af den f\xc3\xb8rkrigsmodel, som prof. Porsche havde udviklet. Man regnede med, at det hurtigt ville f\xc3\xa5 en ende, og at en ny model m\xc3\xa5tte udvikles. Det viste sig dog ikke at holde stik. VW type 1 endte med at overtage Ford T's trone som den mest producerede bilmodel nogen sinde (dog siden overg\xc3\xa5et af Toyota Corolla). Den popul\xc3\xa6re model udgik af produktionen i Tyskland i slutningen af 1970'erne, men blev produceret i Mexico frem til 2003._NEWLINE_Denne totale afh\xc3\xa6ngighed af en enkelt bilmodel var ved at koste Volkswagen livet i slutningen af 1960'erne. Man havde bygget en varevogn, VW Transporter (ogs\xc3\xa5 kaldet Rugbr\xc3\xb8det) p\xc3\xa5 h\xc3\xa6kmotor/pendulakselgrundlaget og fremstillede ogs\xc3\xa5 enkelte andre modeller (model 411 og 412), men de blev kommercielle fiaskoer._NEWLINE_F\xc3\xb8rst med introduktionen af Volkswagen Passat og Volkswagen Golf i 1973 fik VW-koncernen modeller, der kunne f\xc3\xb8re virksomheden videre. Volkswagen havde p\xc3\xa5 den tid opk\xc3\xb8bt forskellige sm\xc3\xa5 tyske bilm\xc3\xa6rker, og disse fusioner samlede bl.a. NSU og Audi i VW-koncernen, der herefter blev kaldt VAG-koncernen (VAG: Volkswagen Aktiengesellschaft)._NEWLINE_Volkswagen diesel-skandalen_NEWLINE_Allerede i maj 2014 lavede universitet i West Virginia en unders\xc3\xb8gelse, som viste nogle bilers udledningstal var v\xc3\xa6sentlig h\xc3\xb8jere end p\xc3\xa5 papiret. Testen inkluderede bl.a. en VW Jetta og Passat fra hhv. 2012 og 2013. Universitetet kontaktede California Air Resources Board og The Environmental Protection Agency, der tager kontakt til Volkswagen. Volkswagen mener resultatet af unders\xc3\xb8gelsen skyldes fejlvurderinger eller tekniske problemer. Volkswagen indkaldte alligevel herefter 500.000 biler, men rettelserne som blev lavet p\xc3\xa5 disse biler kunne n\xc3\xa6sten ikke m\xc3\xa5les. _NEWLINE_Softwaren brugt til at skjule den h\xc3\xb8jere udledning blev leveret af Bosch. Bosch advarede dog allerede Volkswagen i 2007, da de mente den tyske bilproducent brugte softwaren ulovligt._NEWLINE_Herefter rullede sagen og d.3 september 2015 indr\xc3\xb8mmede Volkswagen, at de har installeret en snydesoftware i i nogle biler. Softwaren gjorde bilens udledning var lav i starten (hvor den blev m\xc3\xa5lt), og herefter steg._NEWLINE_D.18 september var Volkswagen-aktien faldet med 40\xc2\xa0% og den dav\xc3\xa6rende CEO, Martin Winterkorn, opsagde sin stilling \xc3\xb8jeblikkeligt. D.25 september blev den nye CEO offentliggjort i form af Matthias M\xc3\xbcller, der tidligere var CEO hos Porsche._NEWLINE_I alt fortalte Volkswagen koncernen, at det drejede sig om over 11 millioner biler, hvoraf 2,1 millioner var Audier og 1,2 millioner Skodaer. I Danmark er 91.000 biler ramt._NEWLINE_Disse Volkswagen-modeller er ramt \xe2\x80\x93 bem\xc3\xa6rk kun nogle \xc3\xa5rgange er ramt!:_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0Jetta & stationcar_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0Beetle & cabriolet_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0Golf & stationcar_NEWLINE_-\xc2\xa0\xc2\xa0\xc2\xa0\xc2\xa0\xc2\xa0\xc2\xa0Passat\n_START_SECTION_\nVolkswagen 2016\n_START_PARAGRAPH_\nDen tyske verdenskoncern solgte i \xc3\xa5ret flere biler end Toyota og er dermed \xe2\x80\x93 verdens st\xc3\xb8rste bilfirma. Volkswagen Group \xc3\xb8gede sit globale salg i 2016 med knap fire procent til 10,3 mio. k\xc3\xb8ret\xc3\xb8jer. Dermed er Volkswagen verdens st\xc3\xb8rste bilproducent m\xc3\xa5lt efter antal solgte biler._NEWLINE_Volkswagen ogs\xc3\xa5 st\xc3\xb8rst for hele 2016 Med Volkswagens fremgang og Toyotas tilbagegang i salg er der udsigt til, at Volkswagen i 2016 for f\xc3\xb8rste gang kan kalde sig verdens st\xc3\xb8rste bilproducent."